ლეტიცია ჯეიმსი

ლეტიცია ჯეიმსი
ლეტიცია ა ჯეიმსი (ინგლ. Letitia A. "Tish" James, 18 ოქტომბერი, 1958, ნიუ-იორკი, აშშ) — ნიუ-იორკის მოქმედი გენერალური პროკურორი 2019 წლიდან, მეოთხე საჯარო ადვოკატი ნიუ-იორკში, პირველი აფროამერიკელი ქალი, რომელმაც თანამდებობა დაიკავა ნიუ-იორკის მთავრობაში. ამერიკელი იურისტი, აქტივისტი, პოლიტიკოსი და დემოკრატიული პარტიის წევრი. წარსულში მსახურობდა ნიუ-იორკის საქალაქო საბჭოში, სადაც წარმოადგენდა ბრუკლინის 35-ე ოლქს. ლეტიცია ჯეიმსი თავმჯდომარეობდა ეკონომიკური განვითარების კომიტეტს, მუშაობდა პარკებისა და დასვენების, მცირე ბიზნესის, ტექნოლოგიების, ვეტერანთა საქმეთა და ქალთა საქმეთა კომიტეტებში.
2013 წელს ჯეიმსმა იყარა კენჭი ნიუ-იორკის საზოგადოებრივი ადვოკატის თანამდებობაზე და მიიღო 36% დემოკრატიული პარტიის პრაიმერიში, რამაც მას არ მისცა საშუალება თავი აერიდებინა მეორე ტურისთვის, რომელშიც ჯეიმსმა მიიღო 59% და გახდა პარტიის კანდიდატი "ნიუიორკელების დამცველის" პოსტზე. მთავარ არჩევნებში, 2013 წლის ნოემბერში, მან დაამარცხა რესპუბლიკელი ოპონენტი და მიიღო ხმების 83%.
ადრეული წლები და განათლება
ლეტიცია ჯეიმსი დაიბადა ბრუკლინში, ნიუ-იორკში, ნელი და რობერტ ჯეიმსების ოჯახში. გოგონა სწავლობდა ნიუ-იორკის საჯარო სკოლებში. მიიღო ბაკალავრის ხარისხი ნიუ-იორკის საქალაქო უნივერსიტეტში 1981 წელს.
ჯეიმსმა დაამთავრა ჰოვარდის უნივერსიტეტის სამართლის სკოლა 1986 წელს. შემდეგ ჩააბარა ნიუ-იორკის შტატის ადვოკატების გამოცდა 1989 წელს. იგი სწავლობს მაგისტრატურაში საჯარო ადმინისტრირების განხრით კოლუმბიის უნივერსიტეტის საერთაშორისო და საზოგადოებრივ საქმეთა სკოლაში.
კარიერა
ლეტიცია ჯეიმსი მუშაობდა სახალხო დამცველად იურიდიული დახმარების ორგანიზაციაში. მან აგრეთვე დააარსა აფრო-ამერიკული პროფესიული ორგანიზაციების კოალიცია, რათა დახმარებოდა ახალგაზრდებს განათლების მიღებაში. ამის შემდეგ მას პატარა თანამდებობები ეკავა შტატის მთავრობაში. მისი პირველი საქალაქო საბჭოს კამპანია 2001 წელს წარუმატებელი აღმოჩნდა, განსხვავებით 2003 წლის კამპანიისგან, როდესაც ის აირჩიეს მშრომელთა ოჯახების პარტიიდან და გახდა პირველი ადამიანი, რომელმაც 1977 წლიდან ნიუ-იორკის შტატში აირჩიეს რაიმე თანამდებობაზე მესამე პარტიიდან.
2005 წელს ჯეიმსმა მოიგო არა მხოლოდ მშრომელთა ოჯახების პარტიის, არამედ დემოკრატიული პარტიის ნომინაციაც. 2013 წელს გაიმარჯვა საზოგადოებრივი ადვოკატის არჩევნებში ქალაქის მნიშვნელოვანი პროფკავშირებისა და გაზეთების მხარდაჭერით.
ნიუ-იორკის შტატის გენერალური პროკურორი
2018 წლის არჩევნები
2018 წლის მაისში ჯეიმსმა, რომელიც თავდაპირველად გეგმავდა კენჭისყრას ნიუ-იორკის მერის პოსტზე 2021 წელს, თავისი კანდიდატურა ნიუ-იორკის გენერალური პროკურორის პოსტზე წარადგინა და მოიგო 2018 წლის 13 სექტემბერს დემოკრატიული პრაიმერი ხმების 40,6%-ით; მან დაამარცხა ზეფირ ტიჩუტი (31%) და კიდევ ორი ​​კანდიდატი. 2018 წლის 6 ნოემბერს ის აირჩიეს გენერალურ პროკურორად, დაამარცხა რესპუბლიკელი კეიტ ვოფფორდი.
პროკურორის თანამდებობაზე
ჯეიმსმა გენერალური პროკურორის მოვალეობის შესრულებას შეუდგა 2019 წლის 1 იანვარს და შეცვალა ბარბარა ანდერვუდი, რომელიც პირველად დაინიშნა ერიკ შნაიდერმანის გადადგომის შემდეგ.
სახელმწიფო სამოქალაქო სარჩელი იარაღის ეროვნული ასოციაციის (NRA) წინააღმდეგ
2020 წლის 6 აგვისტოს, სატელევიზიო გადაცემაზე, ჯეიმსმა განაცხადა, რომ მან შეიტანა სამოქალაქო სარჩელი ნიუ-იორკის უზენაეს სასამართლოში იარაღის ეროვნული ასოციაციის (NRA) წინააღმდეგ, რომლის მიხედვით NRA დეპარტამენტის ოთხი ხელმძღვანელი თანაბრალდებულებად დასახელდა. NRA-მ შეიტანა სარჩელი ჯეიმსის წინააღმდეგ, მოტივად 2018 წლის კამპანიის დროს ლეტიცია ჯეიმსის მიერ გაკეთებული განცხადებები დაასახელა. 2022 წლის 2 მარტს ნიუ-იორკის მოსამართლე ჯოელ კოენმა შეაჩერა საქმე, მაგრამ დაუშვა სარჩელი უეინ ლაპიერის წინააღმდეგ.
ანგარიში ენდრიუ კუომოს მხრიდან სექსუალური შევიწროების შესახებ
2021 წლის 3 აგვისტოს ჯეიმსის ოფისმა გამოაქვეყნა მოხსენება, რომელშიც ნათქვამია, რომ ნიუ-იორკის შტატის გუბერნატორ ენდრიუ კუომოს მხიდან არაერთხელ ჰქონდა ადგილი სექსუალურ შევიწროებას.
2022 წლის დემოკრატიული პრაიმერი გუბერნატორის პოსტზე
2021 წლის 29 ოქტომბერს ჯეიმსმა გამოაცხადა თავისი განზრახვა კენჭი ეყარა ნიუ-იორკის გუბერნატორის თანამდებობაზე 2022 წლის დემოკრატიული პრაიმერის დროს. არჩევის შემთხვევაში ჯეიმსი გახდებოდა პირველი შავკანიანი ქალი გუბერნატორი რომელიმე შტატში. დეკემბერში, მან უარი განაცხადა კენჭისყრაზე მას შემდეგ, რაც მუდმივი კენჭისყრა უწევდა მოქმედ გუბერნატორს, ქეთი ჰოჩულს, ხოლო ჯეიმსმა არჩია ხელახლა წარედგინა საკუთარი კანდიდატურა გენერალური პროკურორის თანამდებობაზე.
ტრამპის სასამართლო პროცესი ნიუ-იორკში
ჯეიმსმა, როგორც ნიუ-იორკის გენერალურმა პროკურორმა, შეიტანა სამოქალაქო სარჩელი ტრამპის ორგანიზაციის წინააღმდეგ და მუშაობდა მანჰეტენის ოლქის პროკურორთან ერთად ამ ორგანიზაციის საქმიანობის სისხლის სამართლის გამოძიებაზე.
2022 წლის არჩევნები
მას შემდეგ, რაც ჯეიმსმა განაცხადა არჩევნებში ხელახლა მონაწილეობის შესახებ, ყველა წინა დემოკრატმა კანდიდატმა მოხსნა თავისი კანდიდატურა და მხარი დაუჭირა ჯეიმსს.
პირადი ცხოვრება
ჯეიმსი ცხოვრობს ბრუკლინის კლინტონ ჰილის უბანში და არის ემანუელის ბაპტისტური ეკლესიის წევრი.
სქოლიო
დაბადებული 18 ოქტომბერი
დაბადებული 1958
ამერიკელი პოლიტიკოსები
ამერიკელი პოლიტიკოსი ქალები
ნიუ-იორკის შტატის გენერალური პროკურორები
აშშ დემოკრატიული პარტიის წევრები
XXI საუკუნის პოლიტიკოსები